stanford-oval/wikipedia huggingface dataset:
תהום צ'לנג'ר
צלילות מחקר

במשך שנים, עשרות מדענים וחוקרים מתחום האוקיינוגרפיה ערכו או היו אמונים על מסעות מחקר לתהום צ'לנג'ר. התהום נמדדה באמצעות רובוטים, צוללות לא מאוישות, מתקני סונר משוכללים ועוד כלי מדידה מתוחכמים נוספים.
ב-23 בינואר 1960 נערכה הצלילה המאוישת הראשונה לתוך התהום. הצלילה נערכה בבתיסקף "טריאסטה" שתוכננה בשווייץ והורכבה באיטליה. בתוכה ישבו המהנדס וחוקר הימים ז'אק פיקאר (שתכנן את הבתיסקף יחד עם אביו, הפיזיקאי אוגוסט פיקאר) ודון וולש (אנ'), קצין מצי ארצות הברית. את תא הלחץ שבו שהו יצר תאגיד טיסנקרופ מאסן. הצלילה נערכה חמש שעות ולאחריה וולש ופיקאר היו לחוקרים הראשונים והאחרונים שהצליחו להגיע לעומק כה רב מתחת לגובה פני הים (הם הגיעו לשיא העומק בתהום. צוללים אחרים פיגרו אחריהם במספר מטרים). הם שהו בקרקעית התהום במשך עשרים דקות, ולאחר מכן החלו בציפה מעלה שנמשכה 3 שעות ורבע. הם "הזדרזו" לעלות מפני שחשדו שיש להם סדק בחלון כתוצאה מהפרשי הטמפרטורות שיצרה הצלילה העמוקה. לפי המדידה שערכו, הם הגיעו לעומק של 10,916 מטרים (עם סטיית תקן של 5 מטרים), אף כלי מאויש לא הגיע לעומק כה רב בים.
ב-25 במרץ 2012, צלל ג'יימס קמרון (במאי סרטי "שליחות קטלנית" ו"שובו של הנוסע השמיני") אל התהום בצוללת משוכללת וחדישה בשם "דיפסי צ'לנג'ר" (אנ') . הצלילה החלה בערב, בשעה 19:15 וכעבור שעתיים ו-36 דקות הוא הגיע לתחתית לעומק של 10,898.4 מטרים. קמרון תכנן לשהות בתהום במשך 6 שעות רצופות, אך הוא החל לעלות לאחר שעתיים ו-34 דקות. הסיבה לכך הייתה דליפה של נוזלים הידראוליים מהכלי שטישטשו את שדה הראייה. בשעה שתיים בבוקר של ה-26 במרץ צפה הצוללת מעל פני השטח לאחר ציפה שנערכה כשעה וחצי. במסיבת עיתונאים שהתקיימה לאחר הצלילה קמרון אמר: "נחתתי על משטח מאוד רך ושטוח כמו ג'לטין. ברגע שנגעתי בקרקע, התחלתי לנסוע למשך מרחק מה...ולבסוף עשיתי את דרכי במעלה מדרון". במשך כל הצלילה קמרון ציין שהוא לא ראה דגים או יצורים חיים שגודלם עולה על אינץ'. "היצורים הימיים היחידים שראיתי היו מיני סרטנאים קטנים".
ב-7 ביוני 2020 הייתה קתרין סאליבן האישה הראשונה שצללה למעמקי התהום. בשנת 1984 הייתה סליבאן האישה הראשונה שביצעה הליכת חלל, לאחר שיצאה אל מחוץ למעבורת החלל צ'לנג'ר. בכך הפכה סליבאן לאדם הראשון שביצע הליכת חלל וגם שהגיע למקום העמוק ביותר בכדור הארץ.
הערות שוליים

↑  לצלול בחזרה לתחתית שקע מריאנה
↑  אז כמה עמוקה תהום צ'לנג'ר?
↑  הנקודה העמוקה ביותר בים נמדדת מחדש
↑  על צלילתו של ג'יימס קמרון לתהום
↑  ynet, מהחלל אל המקום העמוק ביותר בעולם, באתר ynet, 9 ביוני 2020
לוטננט דון וולש (למטה) וז'אק פיקאר בתוך הבתיסקף טריאסטה
שקל (יחידת משקל)

שקל כסף מתקופת המרד הגדול (ששווה לחצי שקל מקראי), בשנים 66 עד 70, (22 מ"מ, 13.19 גרם). מימין הכיתוב "ירושלים הקדושה" וענף של שלושה רימונים. ומשמאל "שקל ישראל" וכוס עומר.
שֶׁקֶל (באכדית: šiqlu, "שיקלו") היא יחידת משקל בימי קדם המוזכרת גם בתנ"ך, ששימשה לתשלום כסף וזהב. השימוש הראשון במושג שקל ידוע ממסופוטמיה בערך ב-3000 לפנה"ס ושימש כיחידת משקל אכדית של כ-11 גרם שעורה. השקל המקראי היה שקול לסלע. שקל אחד שווה 20 גרה, ומנה אחד שווה 60 שקלים. במשך הזמן השקל הפך ליחידת מטבע. כיום מידת משקל זו רלוונטית בעיקר אצל יהודים דתיים ומסורתיים למצוות פדיון הבן. השקל של חז"ל שָׁקָל חצי מהשקל המקראי. במקרא נזכר גם "שקל הקודש" ששימש עבור צורכי המשכן והמקדש.
חישוב משקל השקל המקראי

על פי ספר שמות (פרק ל', פסוק י"ג) בעניין של מפקד באמצעות מחצית שקל, נאמר כי השקל שווה ל-20 גרה.
פעם נוספת נשנה גם בנביא שהשקל שווה 20 גרה. לפי הנאמר בפסוק זה ניתן גם לחשב, כי 60 שקלים שווים מנה אחד. "וְהַשֶּׁקֶל, עֶשְׂרִים גֵּרָה, עֶשְׂרִים שְׁקָלִים, חֲמִשָּׁה וְעֶשְׂרִים שְׁקָלִים, עֲשָׂרָה וַחֲמִשָּׁה שֶׁקֶל, הַמָּנֶה יִהְיֶה לָכֶם." (ספר יחזקאל, פרק מ"ה, פסוק י"ב). מכאן גם ניתן ללמוד שבתקופה ההיא השתמשו בין היתר בשלוש אבני משקל: בני 15, 20 ו-25 שקלים שמשקלם הכולל, כאמור, שקול למנה.
על פי חז"ל (תלמוד בבלי, מסכת בבא מציעא, דף ל"ד, עמוד ב') השקל המקראי ("שקל הקודש") היה שווה בערכו לסלע המופיע במשנה ובתלמוד והיה שווה 4 זוזים. השקל התלמודי לעומתו היה בשווי של חצי השקל המקראי/סלע, והכיל רק שני זוזים.
על פי רש"י שקל אחד גם שווה לארבעה זהובים, ובסך הכל חצי אונקיה. (שמות, כ"א, ל"ב). הרמב"ן מסכים איתו אך טוען "כי המלכים הנוכחים פחתו את הזהובים, כך שהדינרין שבתלמוד גדולים מן הזהובים בזמננו קרוב לשליש השקל, והשקל שווה לשלשה רבעים של אונקיה למשקל של הארץ הזאת (צרפת)".
על פי הרמב"ם משקלו המקורי של השקל המקראי היה משקל 320 גרעיני שעורה תרבותית, וחז"ל הוסיפו עליו ועשהו כמשקל מטבע הסלע של בית שני ששקל 384 גרעיני שעורה בינוניות. על פי הרמב"ם ערכי המטבעות היו כדלקמן: הסלע שווה ל-4 דינרים, והדינר שווה ל-6 מעות (גרה), מעה שווה ל-2 פונדיון, ופונדיון שווה ל-2 איסרים, ואיסר שווה ל-8 פרוטות. על כן משקל מעה-גרה שווה 16 שעורות, איסר שווה ל-4 שעורות, ומשקל פרוטה שווה ל-0.5 שעורה (משנה תורה לרמב"ם, ספר זמנים, הלכות שקלים, פרק א', הלכות ב'–ד')
שני שלישי השקל המקראי נקראים פים, שהיא יחידת מידה עתיקה למשקל, השווה לכ-7.56 גרם (לפי ממוצע משקלן של אבני המשקל שנתגלו ביהודה.
בדיני עבד עברי שיש מישהו שרוצה לפדות אותו, יש לחשב את שנות העבודה עד היובל או עד השמיטה. "וְחִשַּׁב, עִם קֹנֵהוּ, מִשְּׁנַת הִמָּכְרוֹ לוֹ, עַד שְׁנַת הַיֹּבֵל;,וְהָיָה כֶּסֶף מִמְכָּרוֹ בְּמִסְפַּר שָׁנִים, כִּימֵי שָׂכִיר, יִהְיֶה עִמּוֹ" (ספר ויקרא, פרק כ"ה, פסוק נ'), כאשר שכר עבודה של שנה תמימה שקולה למנה, על פי רש"י, דהיינו 60 שקלי כסף מקראיים.
לגבי חובת הענקה לעבד בשעת שחרורו, קובע הרמב"ם, שיש לתת לו לא פחות משווה ל-30 שקלים/סלעים.
אזכורים

השקל מוזכר בתנ"ך מספר פעמים, ברובן כמידת משקל למתכת הכסף, אך גם זהב.
בסיפור קניית מערת המכפלה, מסופר שאברהם רוכש ב-400 שקלי כסף עוברים לסוחר. ”"וַיִּשְׁמַע אַבְרָהָם, אֶל עֶפְרוֹן, וַיִּשְׁקֹל אַבְרָהָם לְעֶפְרֹן, אֶת הַכֶּסֶף אֲשֶׁר דִּבֶּר בְּאָזְנֵי בְנֵי-חֵת, אַרְבַּע מֵאוֹת שֶׁקֶל כֶּסֶף, עֹבֵר לַסֹּחֵר." (ספר בראשית, פרק כ"ג, פסוקים ט"ו–ט"ז)”
בסיפור חנוכת המשכן בספר במדבר כל אחד מנציגי השבטים הביא בין היתר תשורות שכללו, קערת כסף במשקל 130 שקלים, מזרק כסף ששקל 70 שקלים, וכף זהב ששקלה 10 שקלים, כך שבסיכום ”"כֹּל כֶּסֶף הַכֵּלִים, אַלְפַּיִם וְאַרְבַּע-מֵאוֹת בְּשֶׁקֶל הַקֹּדֶשׁ. כַּפּוֹת זָהָב שְׁתֵּים-עֶשְׂרֵה מְלֵאֹת קְטֹרֶת, עֲשָׂרָה עֲשָׂרָה הַכַּף בְּשֶׁקֶל הַקֹּדֶשׁ; כָּל-זְהַב הַכַּפּוֹת, עֶשְׂרִים וּמֵאָה." (ספר במדבר, פרק ז', פסוקים י"ג–פ"ה)”.
במצוות מחצית השקל, "זֶה יִתְּנוּ כָּל הָעֹבֵר עַל הַפְּקֻדִים, מַחֲצִית הַשֶּׁקֶל בְּשֶׁקֶל הַקֹּדֶשׁ, עֶשְׂרִים גֵּרָה הַשֶּׁקֶל, מַחֲצִית הַשֶּׁקֶל תְּרוּמָה לה'". (ספר שמות, פרק ל', פסוק י"ג). וגם במחיר הקורבנות לכפרת חטאים (ספר ויקרא, פרק ה', פסוק ט"ו),
בדיני נדרים, כאשר אדם נודר את עצמו, ישנם ערכים לפדיונו, כך שערך מבוגר בגילאי 20–60 שווה 50 שקלי כסף בשקל המקראי, על פי מדד זה, שקיים באותו פרק אף לתינוקות, מצוות פדיון הבן נערכת ב-5 שקלי כסף, שכיום נערכים בכ-96.15 גרם כסף נקי.
בספר שמואל נערו של שאול אומר לו, כי יש לו רבע שקל כסף, שאפשר לתת אותו כתשורה לנביא על שירותו. (ספר שמואל א', פרק ט', פסוק ח')
בסיפור המקראי של קניית גורן ארונה היבוסי בידי דוד בן ישי מתבצעת הרכישה בשקל: "וַיֹּאמֶר הַמֶּלֶךְ אֶל אֲרַוְנָה: לֹא כִּי קָנוֹ אֶקְנֶה מֵאוֹתְךָ בִּמְחִיר, וְלֹא אַעֲלֶה לה' אֱלֹהַי עֹלוֹת חִנָּם, וַיִּקֶן דָּוִד אֶת הַגֹּרֶן וְאֶת הַבָּקָר בְּכֶסֶף שְׁקָלִים חֲמִשִּׁים" (ספר שמואל ב', פרק כ"ד, פסוק כ"ד). "וַיִּתֵּן דָּוִיד לְאָרְנָן בַּמָּקוֹם שִׁקְלֵי זָהָב מִשְׁקָל שֵׁשׁ מֵאוֹת. (ספר דברי הימים א', פרק כ"א, פסוק כ"ה).
אולם השקל מוזכר גם כמידה לשקילת מזון: ”וּמַאֲכָלְךָ אֲשֶׁר תֹּאכְלֶנּוּ בְּמִשְׁקוֹל עֶשְׂרִים שֶׁקֶל לַיּוֹם” (ספר יחזקאל, פרק ד', פסוק י').
מעבר למטבע

העובדה שמידה זו מוזכרת לרוב בהקשר של מסחר, קניית קרקעות, קנסות ותרומות הביאה לכך ששמה הפך במשך הזמן לשמו של מטבע או מספר סוגים של מטבעות קדומים. בתקופת המרד הגדול נטבעו מטבעות מארד ומכסף, כשעליהם הכתובת "שקל ישראל". כתובת זו וכן ציורים שהופיעו על המטבעות מתקופת המרד הגדול מופיעים על מטבעות השקל המודרניים.
במשנה ובתלמוד מופיע השקל יחד עם שמות מטבעות אחרים (דינר, סלע) שהיו נהוגים באותה תקופה, למשל: "ר' דוסא אומר שמין להן מה שעתיד להעשות היה יפה שישה דינרים נותן להם שקל או יגמרו מלאכתן ויטלו שני סלעים" (תלמוד בבלי, מסכת בבא מציעא, דף ע"ו, עמוד ב')
ראו גם

המס היהודי
מידות, שיעורים ומשקלות בהלכה
רשימת מידות, שיעורים ומשקלות בהלכה
הערות שוליים

↑  חצי מטבע כסף נדיר מלפני כ-2,500 שנה התגלה בהרי יהודה, באתר ynet, 17 בינואר 2024
↑  ספר שמות, פרק כ"א, פסוק ל"ב; משנה תורה לרמב"ם, ספר קנין, הלכות עבדים, פרק ג', הלכה י"ד
| מידות, שיעורים ומשקלות בהלכה |
| --- | --- | --- |
| מידות אורך | אצבע • סיט • טפח • זרת • אמה • ריס • מיל • פרסה |  |
| מידות נפח | כור • לתך • איפה • סאה • הין • עשרון • קב • לוג • מלוא לוגמיו • רביעית • כביצה • ככותבת • כגרוגרת • כזית • משורה • קורטוב • כעדשה |  |
| מידות מטבעות | כיכר של קודש • כיכר של חול • מנה • דינר זהב • סלע • שקל • זוז (דינר כסף) • סלע מדינה (טרפעיק) • מעה • פונדיון • איסר • מסמס • קונטרק • פרוטה |  |
| מידות שטח | בית כור • בית לתך • בית סאה • בית קב • בית רובע |  |
| מידות זמן | חלק • שיתין נשמין • תוך כדי דיבור • כדי אכילת פרס • כדי הילוך • שעה זמנית • מעת לעת |  |
אבני משקל מלכיש מתקופת המקרא
שריד

ערך זה עוסק בקיבוץ בישראל. נמצא בצפון עמק יזרעאל. אם התכוונתם למשמעות אחרת, ראו .
| --- | --- |

מגדל המים בשרידמגדל המים בשריד
מדינה: ישראל ישראל
מחוז: הצפון
מועצה אזורית: עמק יזרעאל
גובה ממוצע: ‎88 מטר
תאריך ייסוד: 1926
תנועה מיישבת: התנועה הקיבוצית
סוג יישוב: קיבוץ
נתוני אוכלוסייה לפי הלמ"ס לסוף 2022
  - אוכלוסייה: 889 תושבים
    - שינוי בגודל האוכלוסייה: ‎1.6% בשנה
 מפת מיקום  מפה דינמית   (למפת הכרמל מוגדלת) שריד(למפת הכרמל רגילה) שריד(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום שריד(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום שריד32°39′47″N 35°13′33″E﻿ / ﻿32.663145263615°N 35.2258694503412°E﻿ / 32.663145263615; 35.2258694503412  heמפת היישובים של מועצה אזורית עמק יזרעאל (in English: Jezreel Valley Regional Council) באדום - שריד בירוק - מיקום בניין המועצה tabBackground:;tabBorder:#aaa;defaultTab:0;
מדד חברתי-כלכלי - אשכול לשנת 2021: 7 מתוך 10
http://www.sarid.org.il
סמל קיבוץ שריד הישן
שָׂרִיד הוא קיבוץ מזרם הקיבוץ הארצי השוכן בצפון עמק יזרעאל, ליד מגדל העמק, ונמצא בתחום השיפוט של המועצה האזורית עמק יזרעאל.
היסטוריה

בתקופת העלייה הרביעית (1924–1928), היה עמק יזרעאל בראש סדר העדיפויות של קק"ל, אשר רצו להקים בעמק הפורה התיישבות חקלאית משמעותית, ויצירת רצף טריטוריאלי של היישוב, על ידי חיבור חיפה לגוש ההתיישבות בין עפולה לבית שאן. במסגרת המאמץ ליישב את העמק, קק"ל רכשו 30,175 דונם מהכפרים הערביים על יד נהלל ב-1924, עליהם הוקמו היישובים משמר העמק, רמת דוד, גבת, כפר ברוך וכן, שריד.
שריד הוקם בתחילת שנת תרפ"ז (סוף שנת 1926) על גבעת כניפס. מקימי היישוב היו חברי קבוצת "אחוה" של חברי החלוץ מליטא, שעלו בשנת 1920 והחל משנת 1925 עבדו את קרקעות היישוב בעת שהותם במחנה הכשרה סמוך לגניגר. באביב 1927 הצטרפו לשריד קבוצת "ביברכה" של תנועת הנוער בלאו וייס מגרמניה שעלו בשנת 1924. בתחילה הוקצה ליישוב שטח של 2500 דונם.
היישוב קרוי על שם העיר המקראית "שריד" המזוהה עם תל שדוד הסמוך ומוזכרת בתנ"ך בגבולו של שבט זבולון.
כלכלת הקיבוץ מבוססת על המפעל לייצור אבני ליטוש "גמל" ועל ענפי חקלאות מגוונים - גידולי שדה, רפת, פרדס ועוד.
בין חברי הקיבוץ היה גם המשורר נתן יונתן. בנו ליאור שנפל במלחמת יום הכיפורים קבור בבית הקברות של הקיבוץ. את השיר שני אלונים כתב יונתן על שני אלונים בקיבוצו שנגדעו. השיר קיבל משמעות חדשה לאחר נפילתו של ליאור יונתן. בשנות ה-60 של המאה ה-20 פעלה בישראל שלישיית שריד, שהורכבה משלושה אנשי קיבוץ שריד.
ליד שריד בנו הבריטים שלושה בונקרים בהם אוחסנה תחמושת לצורכי שדה התעופה הסמוך ברמת דוד. ביוזמת הקרן הקיימת לישראל ובסיועה של ממשלת סלובניה ניטעה במקום חורשה והוקם חניון הנקרא חניון הבונקרים או חורשת סלובניה.
חינוך

בקיבוץ קיים מערך גנים המשרת את ילדי המקום.
תלמידי היסודי לומדים בבית הספר שגיא בקיבוץ שריד ותלמידי התיכון מתחנכים בבית הספר העמק המערבי בקיבוץ יפעת ובבית הספר עמקים תבור בקיבוץ מזרע.
הערות שוליים

1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף יולי 2024 (אומדן), בכל יתר היישובים - לפי טבלה שנתית של למ"ס עבור

סוף 2022.
↑  הנתונים לפי טבלת מדד חברתי כלכלי של למ"ס נכון לשנת 2021
↑  חסקין, גילי, רכישת אדמות עמק יזרעאל
↑  עשר שנות משק שריד, דבר, 16 במרץ 1937
↑  אחוה גניגר, דבר, 27 ביולי 1926
↑  יהושע י"ט/י'
| --- | --- |
בקרת זהויות :  NLI: 987007531151405171  LCCN: n95070062  VIAF: 130345683   WorldCat (עם VIAF): 130345683
שרה בריידי

| --- | --- |

 לידה:  6 בפברואר 1942 קירקסוויל, ארצות הברית 
 פטירה:  3 באפריל 2015 (בגיל 73) אלכסנדריה, ארצות הברית 
 מדינה:  ארצות הברית 
 השכלה:  קולג' ויליאם ומרי 
 מפלגה:  המפלגה הרפובליקנית 
 בן או בת זוג:  ג'יימס בריידי (1973–4 באוגוסט 2014) 
 חתימה:   
 
עם ראש ה-CIA לשעבר, ריצ'רד הלמס ונשיא ארצות הברית, רונלד רייגן בארוחת ערב בחדר האוכל הנשיאותי (אנ') בבית הלבן, בערב הבחירות לנשיאות ארצות הברית 1988, 8 בנובמבר 1988
שרה ג'יין בריידי (באנגלית: Sarah Brady‏, שם נעורים: קמפ; 6 בפברואר 1942 – 3 באפריל 2015) הייתה פעילה חברתית אמריקאית, מהפעילות הבולטות והמשפיעות בהיסטוריה האמריקאית למען הפיקוח על הנשק בארצות הברית.
בריידי עבדה כמורה בווירג'יניה ולאחר מכן מילאה מספר תפקידים במפלגה הרפובליקנית. לאחר שבעלה, ג'יימס בריידי שהיה דובר הבית הלבן בתקופתו של נשיא ארצות הברית רונלד רייגן נותר עם פגיעה מוחית ושיתוק בפלג גופו השמאלי כתוצאה מניסיון ההתנקשות בנשיא רונלד רייגן במרץ 1981, יצאה ביחד עם בעלה למאבק ממושך למען הפיקוח על מכירת והחזקת נשק בארצות הברית.
ביוגרפיה

שרה ג'יין קמפ נולדה בקירקסוויל, מיזורי ב-6 בפברואר 1942. בת ראשונה לל. סטנלי (סטן) קמפ, מורה בתיכון קירקסוויל ומאוחר יותר סוכן FBI ולפרנסס קמפ, מורה במקצועה ועקרת בית. בשנת 1945 נולד אחיה הצעיר, ביל. כחודש לאחר שנולדה התקבל אביה ל-FBI ועזב לקוונטיקו, וירג'יניה בשביל לעבור הכשרה ואימונים. כשסיים עם ההכשרה עברה המשפחה מזרחה, בהתחלה לניו ג'רזי ואז לווירג'יניה. בגיל שנתיים עברה המשפחה לבאפלו, ניו-יורק. מאוחר יותר שבה המשפחה לאלכסנדריה, וירג'יניה שם גדלה שרה וסיימה בשנת 1959 את לימודיה בבית הספר התיכון פרנסיס סי האמונד.
בשנת 1964 סיימה את לימודי התואר הראשון בקולג' ויליאם ומרי. בין השנים 1964 ל-1968 עבדה כמורה בבית ספר ציבורי בווירג'יניה.
בין השנים 1968 ל-1970 עבדה כעוזרת של מנהל הקמפיין בוועדת הקונגרס הרפובליקנית הלאומית (גוף הפועל לבחירתם של מועמדים רפובליקנים לבית הנבחרים של ארצות הברית). לאחר מכן עבדה כעוזרת אדמיניסטרטיבית, תחילה עבור מייק מקקוויט (אנ') (קולורדו, המפלגה הרפובליקנית) ולאחר מכן בין השנים 1972 ל-1974 עבור ג'וזף מארזיטי (אנ') (ניו ג'רזי, המפלגה הרפובליקנית). בין השנים 1974 ל-1978 עבדה כמנהלת מינהל ורכזת שטח בוועדה הרפובליקנית הלאומית.
היא נישאה לג'יימס בריידי באלכסנדריה ב-21 ביולי 1973. ב־29 בדצמבר 1978 נולד בנם היחיד, ג'יימס "סקוט" בריידי ג'וניור.
ביוגרפיה > פעילותה למען הפיקוח על כלי נשק

ב-30 במרץ 1981 נפגע בעלה, ג'יימס בראשו מיריית אקדח של המתנקש, ג'ון הינקלי ג'וניור במהלך ניסיון ההתנקשות ברונלד רייגן. הירי הותיר אותו משותק בפלג גופו השמאלי ומרותק לכיסא גלגלים כמעט לחלוטין. ג'יימס בריידי נותר בתפקידו רשמית כדובר הבית הלבן למשך שארית נשיאותו של רייגן.
לצד בעלה, שרה בריידי הפכה "לאחת הפעילות המובילות במאבק למען הפיקוח על הנשק בארצות הברית". מאוחר יותר הם היו פעילים בארגון הלובי "Handgun Control, Inc", אשר אשר עתיד לשנות שמו בדצמבר 2000 ל"קמפיין בריידי למניעת אלימות באמצעות אקדחים". שרה שימשה כיושבת ראש קמפיין בריידי משנת 2000 ועד למותה באפריל 2015. בשנת 1996 הוזמנה ביחד עם בעלה ג'יימס לנאום בוועידת המפלגה הדמוקרטית לקראת בחירות 1996 לנשיאות ארצות הברית. בנאומה סיכמה את הקו שהנחה אותה במאבקה למען הפיקוח על הנשק:
This battle is not about guns; it's about families, it's about children, it's about our future. You can't have stronger families without safer children. The gun lobby likes to say that Jim and I are trying to take guns away from hunters and sportsmen. The gun lobby is wrong. To the hunters and sportsmen of America we say, keep your guns. But just give us the laws that we need to keep guns out of the hands of criminals and out of the hands of children
מותה

שרה בריידי נפטרה בגיל 73 ב-3 באפריל 2015 באלכסנדריה, וירג'יניה, מדלקת ריאות. בעלה ג'יימס נפטר באותו הגיל, שנה קודם לכן, ב-4 באוגוסט 2014.
הערות שוליים

↑  Sarah Brady, Gun Control Activist, Widow Of James Brady, Dies, NPR.org (באנגלית)
↑  Thurber, Jon (2015-04-03). "Sarah Brady, longtime advocate for gun control, dies at 73". Washington Post (באנגלית אמריקאית). ISSN 0190-8286. נבדק ב-2020-12-01.
1 2  Brady, Sarah (2002). A Good Fight. With Merrill McLoughlin. New York: PublicAffairs. p. 17.
1 2 3 4 5  Jim and Sarah Brady | Brady Campaign to Prevent Gun Violence, web.archive.org, ‏2013-09-21
↑  Carter, Gregg Lee (2002). Guns in American Society: An Encyclopedia of History, Politics, Culture, and the Law, Volume 1. Santa Barbara, CA: ABC-CLIO. p. 78. נבדק ב-3 באפריל 2015. {{cite book}}:  (עזרה)
↑  People Staff, The Undefeated, PEOPLE.com, ‏1 באפריל 2002 (באנגלית)
↑  History of Brady | Brady, web.archive.org, ‏2020-10-15
↑  Steve Almasy CNN, Sarah Brady, widow of James Brady, dies - CNNPolitics, CNN
↑  Stack, Liam (2015-04-04). "Sarah Brady, Gun Control Activist, Is Dead at 73 (Published 2015)". The New York Times (באנגלית אמריקאית). ISSN 0362-4331. נבדק ב-2020-12-02.
↑  By Dan Merica CNN, James Brady, former Reagan press secretary, dies - CNNPolitics, CNN
| --- | --- |
בקרת זהויות :  ISNI: 0000 0000 7907 1215  LCCN: n2002092190  NKC: xx0038967  SNAC: w6tf07xr  VIAF: 85543910   WorldCat (עם VIAF): 85543910 
בריידי נואמת בחזית בית המשפט העליון של ארצות הברית לצד בעלה, ג'יימס (מימין) במסגרת קמפיין בריידי, 28 בפברואר 1997
תסמונת לרון

| --- | --- |

 תחום:  אנדוקרינולוגיה 
 קישורים ומאגרי מידע
 eMedicine:  922902 
 MeSH:  D046150
 
תסמונת לרון ("הננסות על שם לרון") היא סוג נדיר של גמדות עקב חוסר ב-IGF-1, שאיננו מגיב לטיפול בהורמון הגדילה, עקב פגם בקולטנים להורמון הגדילה. התסמונת נקראת על שם הרופא והחוקר הישראלי פרופ' צבי לרון. הטיפול היחידי לתסמונת זו הוא IGF-1. תסמונת זו היא ההתבטאות הקלינית של שלושה סוגים שונים של מוטציות, אשר ביחד מכונות Severe primary IGF deficiency. לכולן רמה גבוהה של הורמון הגדילה, ורמה נמוכה מאוד של IGF-1.
התסמונת

תסמונת לרון היא נדירה מאוד. ידועים כ-250 חולים בלבד ברחבי העולם, בעיקר בישראל ובכמה ממדינות ערב, אף כי גם באקוודור.
המחלה היא תוצאה של מוטציות שונות בגן המקודד ליצירת הקולטן של הורמון הגדילה, הגורם לכך שהורמון הגדילה אינו נצמד אל הקולטן. בעקבות זאת, למרות שלבעלי תסמונת לרון יש כמות מספקת של הורמון הגדילה, ההורמון אינו מביא לייצור IGF-1, הגורם בפועל לגדילה, ובעלי התסמונת סובלים מחוסר IGF-1.
הביטוי החיצוני של תסמונת לרון הוא גמדות - גובה החולים הבוגרים מגיע לכ-1 מטר בלבד - ותופעות נוספות, אבל גם מראה צעיר לכאורה של אותם גמדים.
הטיפול בבעלי התסמונת הוא מתן IGF-1 לפני הגעה לגיל בגרות.
התסמונת מופיעה בעיקר כתוצאה מנישואי קרובים במזרח התיכון ומזרח אסיה, ופוגעת בבלוטת יותרת המוח וגורמת למוח ולסת בלתי-מפותחים.
מחקר

התסמונת התגלתה על ידי פרופסור צבי לרון, ב-1958, אצל שלושה ילדים יהודים צאצאי יוצאי תימן, והוא פרסם את מחקריו עליה לראשונה ב-1966. הילדים היו בעלי קולות מאוד גבוהים ותסמינים דומים לאלו של אנשים בעלי חסר בהורמון גדילה, כמו היפרגליקמיה ורמות גבוהות של חומצות שומן חופשיות בפלזמה. בתחילה הונח שהילדים סובלים ממחסור בהורמון גדילה, אולם לאחר שהתגלו דרכים לבדוק את רמות הורמון הגדילה, הופתע לרון לגלות שלילדים היו רמות גבוהות יותר מאשר באנשים בריאים. בשלב זה הניח לרון שמדובר בתסמונת גנטית הגורמת לעיוות בהורמון הגדילה. לרון, ביחד עם שני עמיתים זיהו עוד אנשים בעלי התסמונת, כולם יהודים מארצות המזרח, ומיפו את התכונות המשותפות שלהם, שכללו עודף משקל, עצמות פנים קטנות, וגונדות ואיברי מין קטנים. בעלי התסמונת עברו התבגרות מינית מאוחרת אך מלאה וחלקם התחתנו והולידו ילדים. נמצא שלבעלי התסמונת היה היפוגליקמיה בילדות שהגוף התגבר עליו עם השנים, ולחלקם היה בבגרות רגישות לגלוקוז. מחקרים נוספים גילו רמות מאוד נמוכות של IGF-1 אצל בעלי התסמונת, ושמתן הורמון גדילה אינו משפיע על רמות ה-IGF-1. בשנת 1971 העלו לרון ועמיתיו את ההשערה שבעלי התסמונת סובלים ממחסור בסומטומדין(אנ').
בשנת 1974 טרם נודע מדוע הילדים מראים תסמונות של מחסור בהורמון גדילה למרות שיש להם ממנו בשפע. התסמונת תוארה אז:
מחקרים נוספים הראו שהורמון הגדילה בבעלי התסמונת הוא תקין ועל כן עלתה ההשערה שיש בעיה בקולטן של ההורמון. בשנת 1983 הסכימו שניים מהנבדקים לנטילת דגימות בביופסיה מהכבד שלהם ואלו אישרו באופן חד משמעי שהבעיה היא בקולטנים. בשיתוף פעולה בין חוקרים ברחבי העולם נתגלה ופורסם בשנת 1989 שלבעלי התסמונת חסרים אקסונים מסוימים בחלק של קולטן הורמון הגדילה שמחוץ לציטופלזמה. כן נמצא שהחלק של קולטן הורמון הגדילה שמחוץ לציטופלזמה זהה לחלבוני הקישור של הורמון הגדילה החופשי ובהתאם לכך פותח דרך, שפורסם על ידי צבי לרון וצוותו בשנת 1989, לזיהוי נשאים לא חולים של תסמונת לרון. בסוף שנות ה-80, בעקבות מציאת דרך לביו סינתזה של IGF-1 הוחל בטיפולים ניסיוניים של הזרקת IGF-1 לבעלי תסמונת לרון. בניסויים אלו נמצא שאורך החיים של IGF-1 שהוכנס לגוף בבעלי תסמונת לרון הוא כמחצית אורך החיים באנשים בריאים. למרות זאת, נמצא שהזרקה יומית של IGF-1 במשך שבוע הביא להשראה של היפוגליקמיה לא סימפטומטית, ולהורדה ברמות האינסולין, הורמון גדילה, הורמון משחרר הורמון גדילה ותירוטרופין. בשנת 1992 דיווח צבי לרון על תוצאות ניסוי ארוך יותר בהזרקה יומית של IGF-1 לילדים בעלי התסמונת שהראו הגברה משמעותית של הגדילה, מרמה של בין 2.8-5.8 ס"מ לשנה לרמה של בין 8.8-13.6 ס"מ לשנה. הגדילה התרחשה בגפיים ובמרכז הגוף והיה גידול משמעותי בהיקף הראש. בעקבות זאת, קבע לרון שתסמונת לרון ניתנת לריפוי.
מחקר > היחס בין גדילה להזדקנות

במחקר נמצא שבעלי תסמונת לרון חסינים כמעט באופן מוחלט מפני סרטן וסוכרת. במחקר באקוודור שנערך על 99 בעלי תסמונת לרון, במשך 24 שנים, נמצאה אשה אחת בלבד שחלתה בסוג כלשהו של סרטן ואף לא אחד מהם שחלה בסוכרת.
כמו כן, ידוע כי שמרים, תולעים ומכרסמים בעלי מוטציה דומה, חיים באופן משמעותי יותר זמן מאשר קרוביהם חסרי המוטציה. צוות חוקרים מאוניברסיטת אוהיו, בראשות ג'ון קופצ'יק, גילה שעכברי מעבדה בעלי גן לקוי לקידוד הקולטן של הורמון הגדילה, ממש כמו חולי תסמונת לרון, חיים 40% יותר מאשר עכברי המעבדה המקבילים להם, ה"בריאים".
מחקרים עדכניים השתמשו בחולי תסמונת לרון כדי לעמוד על הקשר בין הורמון גדילה והזדקנות. המחקרים הללו הצביעו על כך, שככל שתאי המטרה קולטים יותר הורמון גדילה, הם מייצרים יותר IGF-1 ומזדקנים יותר, ובהתאמה גם הגוף כולו חולה יותר במחלות הקשורות להזדקנות, לרבות ובמיוחד סרטן וסוכרת. עוד נמצא, שגם ההפך נכון, דהיינו, מניעת קליטת הורמון גדילה בתאי המטרה יכולה להקטין את כמויות IGF-1 ולמנוע סרטן, סוכרת ואולי גם הזדקנות באופן כללי.
מחקר > הומו פלורסיינסיס

בשנת 2006 הציע האנטומאי האמריקני גארי ריצ'רדס ששלדי ההומו פלורסיינסיס שנמצאו בליאנג בואה סבלו מתסמונת לרון. בשנת 2007 חזרו על טענה זו חוקרים מאוניברסיטת תל אביב: ישראל הרשקוביץ, ליאורה קורנרייך וצבי לרון. החוקרים השוו תצלומי רנטגן של ישראלים חולים בתסמונת לרון עם נתונים מגולגולת מליאנג בואה ומצאו קווי דמיון רבים. הם גם הציעו דרך לבחון את השערתם: חולי תסמונת לרון מראים בין השאר התעבות של אזור החלק הפטמתי (mastoidea) בעצם הרקה של הגולגולת. החוקרים הישראלים לא יכלו לבדוק השערה זו משום שלא היו בידם תצלומי רנטגן מתאימים של הגולגולת מליאנג בואה. דין פאלק בדקה את ההשערה בעזרת סריקות טומוגרפיה ממוחשבת של החלק הפטמתי בגולגולת מליאנג בואה ומצאה כי היא אינה מפגינה סימנים כאלו.
הערות שוליים

1 2 3 4  Zvi Laron, Hereditary Dwarfism with High GH Levels, March 7, 1990
↑  Laron's syndrome Whonamedit
↑  Genetic pituitary dwarfism with high serum concentation of growth hormone--a new inborn error of metabolism? Isr J Med Sci. 1966 Mar-Apr;2(2):152-5.
↑  Laron Syndrome (Primary Growth Hormone Resistance or Insensitivity): The Personal Experience 1958–2003 JCEM, מרץ 2004
↑  נילי ארקין ומרדכי אלקן, בישראל מייצרים הורמון לעזרת ילדים ננסים, מעריב, 14 באוגוסט 1974
↑  Zvi Laron, An update on Laron syndrome, Archives of Disease in Childhood. 1993;68(3):345-346.
↑  Ecuadorean Villagers May Hold Secret to Longevity, NY times, 16 בפברואר 2011
↑  Dwarfism May Hold Key to Fighting Cancer and Diabetes, and Living a Long Life, טיים מגזין, 17 בפברואר 2011
↑  Gene Mutation Key To Ecuador Group's Health
↑  Hershkovitz, I. (2007) Comparative skeletal features between Homo floresiensis and patients with primary growth hormone insensitivity (Laron Syndrome).
American Journal of Physical Anthropology.
Vol. 134(2), p. 198-208;
doi:10.1002/ajpa.20655
↑  Falk, D.; Hildebolt, C.; Smith, K.; Morwood, M.J.; Sutikna, T. (2007). "Brain shape in human microcephalics and Homo floresiensis". Proceedings of the National Academy of Sciences. 104 (7): 2513. doi:10.1073/pnas.0609185104. PMID 17277082. נבדק ב-2008-03-05.; "lay summary". 2007-01-29. נבדק ב-2008-03-05.
| --- | --- |
בקרת זהויות :  NLI: 987007548949505171  LCCN: sh93001158
תהיי איתי

תהיי איתי הוא האלבום החמישי של המוזיקאי והזמר-יוצר הישראלי גבע אלון (והראשון שהקליט בשפה העברית), אשר יצא בדצמבר 2014 בהפקתו המוזיקלית של עמיר לב.